ଦାଉ ସାଧୁଛି ପ୍ରାକୃତିକ ଦୁର୍ବିପାକ\nଭଞ୍ଜନଗର,୧୩।୧୨(ଡି.ଏନ.ଏ.)-ଗୋଟିଏ ପରେ ଗୋଟିଏ ପ୍ରାକୃତିକ ଦୁର୍ବିପାକ ଯୋଗୁ ଭଞ୍ଜନଗର ଉପ\nଦାଉ ସାଧୁଛି ପ୍ରାକୃତିକ ଦୁର୍ବିପାକ\t December 13th, 00:00 AM December 13th, 00:00 AM\nଭଞ୍ଜନଗର,୧୩।୧୨(ଡି.ଏନ.ଏ.)-ଗୋଟିଏ ପରେ ଗୋଟିଏ ପ୍ରାକୃତିକ ଦୁର୍ବିପାକ ଯୋଗୁ ଭଞ୍ଜନଗର ଉପଖଣ୍ଡର ଚାଷୀଙ୍କ ଆର୍ଥିକ ସ୍ଥିତି ଦୋହଲି ଯାଇଛି । ଅକ୍ଟୋବର ମାସରେ ପ୍ରବଳ ବର୍ଷା ହୋଇଥିଲା। ପରେ ଧାନ ଫସଲରେ ମାଟିଆ ଗୁଣ୍ଡିପୋକ ଲାଗିଥିଲା । ଏହାଦ୍ୱାରା ଭଞ୍ଜନଗର ବ୍ଲକର ୧୨ଶହ ହେକ୍ଟର ଜମିର ଧାନ ଫସଲ କ୍ଷତିଗ୍ରସ୍ତ ହୋଇଥିଲା । ଜଗନ୍ନାଥପ୍ରସାଦ ବ୍ଲକରେ ୧୮ଶହ ହେକ୍ଟର ଫସଲ କ୍ଷତିଗ୍ରସ୍ତ ହୋଇଥିଲା । ଏଥିପାଇଁ ଚାଷୀ ଚିନ୍ତାରେ ପଡିଥିବା ବେଳେ ପୁଣି ନଭେମ୍ବର ୧୪ରୁ ୧୯ ତାରିଖ ପର୍ଯ୍ୟନ୍ତ ଲଗାଣ ବର୍ଷା ହୋଇଥିଲା । ଏଥିରେ ଭଞ୍ଜନଗର ବ୍ଲକର ଆଉ ୬ ଶହ ହେକ୍ଟର ଜମିର ଧାନ ଫସଲ କ୍ଷତିଗ୍ରସ୍ତ ହୋଇଥିବା ବେଳେ ଜଗନ୍ନାଥପ୍ରସାଦରେ ୧୪୯୮ ହେକ୍ଟର ଫସଲ କ୍ଷତିଗ୍ରସ୍ତ ହୋଇଥିଲା । ଏଭଳି ପରିସ୍ଥିତିରେ ଚାଷୀମାନେ ସରକାରୀ ସହାୟତାକୁ ଅପେକ୍ଷା କରିଛନ୍ତି । ମାଟିଆ ଗୁଣ୍ଡି ପୋକ ଓ ବର୍ଷା ଯୋଗୁ ଧାନର ଏଫଏକ୍ୟୁ ମାନକୁ ନେଇ ମଧ୍ୟ ସମସ୍ୟା ଦେଖାଦେଇଛି । ୨୧ ତାରିଖରୁ ସରକାରଙ୍କ ପକ୍ଷରୁ ମଣ୍ଡି ଖୋଲାଯିବ । ମଣ୍ଡିରେ ଉକ୍ତ ଧାନ ମିଲର ଗ୍ରହଣ କରିବାକୁ ନେଇ ବିବାଦ ଉପୁଜିବା ସମ୍ଭାବନା ରହିଛି। ତେଣୁ ସରକାର ମଣ୍ଡିରେ ଚାଷୀମାନେ ଧାନ ବିକ୍ରି କରିବା ସମୟରେ ଏଫଏକ୍ୟୁ ମାନରେ କୋହଳ କରିବା ପାଇଁ ଦାବି ହୋଇଛି। ବର୍ତ୍ତମାନ ଚାଷୀମାନେ ଧାନ ଫସଲ ଅମଳ କରିବା ପରେ ପନିପରିବା ଚାଷ ଆରମ୍ଭ କରି ଦେଇଛନ୍ତି । ତେବେ ଗତ ୩ ଦିନ ହେବ ଭଞ୍ଜନଗର ଅଞ୍ଚଳରେ କୁହୁଡ଼ା ପାଗ ରହୁଥିବା ଯୋଗୁ ପନିପରିବା ଫସଲରେ ମଧ୍ୟ ରୋଗ ପୋକ ଲାଗିବା ଆଶଙ୍କା ରହିଛି । ତେଣୁ ସଚେତନ ଚାଷୀମାନେ ଫସଲରେ ଔଷଧ ପ୍ରୟୋଗ କରୁଥିବା ବେଳେ ଅନ୍ୟମାନେ ଏଥିପ୍ରତି ଧ୍ୟାନ ଦେଉନାହାନ୍ତି । ଫସଲ କ୍ଷତି ସମ୍ପର୍କରେ ଭଞ୍ଜନଗର ଜିଲା କୃଷି ଅଧିକାରୀ ଅର୍ଜୁନ କୁମାର ବିଷୋୟୀ କହିଛନ୍ତି, କ୍ଷତିଗ୍ରସ୍ତ ଚାଷୀ ଚିହ୍ନଟ ପ୍ରକ୍ରିୟା ସରିଛି । ସରକାରଙ୍କ ପକ୍ଷରୁ ଆଗାମୀ ଦିନରେ ଚାଷୀଙ୍କୁ କୁକୁଡ଼ା ଚିଆଁ, ପନିପରିବା ମଞ୍ଜି ଆଦି ସୁବିଧାରେ ଯୋଗାଇ ଦେବାକୁ ନିଷ୍ପତ୍ତି ନିଆଯାଇଛି । କମ୍ ଦିନ ମଧ୍ୟରେ ଚାଷୀ ଏହି ସୁବିଧା ପାଇବେ । ଅନ୍ୟପକ୍ଷରେ ଭଞ୍ଜନଗର ତହସିଲଦାର ସମ୍ବିତ ରାଉତ କହିଛନ୍ତି, ଚାଷୀଙ୍କୁ ସହାୟତା ପ୍ରଦାନ ଆରମ୍ଭ ହୋଇଛି । ଯେଉଁ ଚାଷୀମାନେ କ୍ଷତିପୂରଣ ସହାୟତା ପାଇଁ ଆବେଦନ କରିନାହାନ୍ତି ସେମାନଙ୍କ କଥାକୁ ମଧ୍ୟ ବିଚାରକୁ ନିଆଯାଇଛି । ଛେଦାଭୂମିର ଚାଷୀ ସନ୍ତୋଷ ନାୟକ କହିଛନ୍ତି , ମୁଁ ବର୍ଷସାରା ପରିବା ଚାଷ କରୁଛି । ଗତ ଲଗାଣ ବର୍ଷା ଯୋଗୁ ପ୍ରାୟ ୧୫ ହଜାର ଟଙ୍କାର ଫସଲ କ୍ଷତିଗ୍ରସ୍ତ ହୋଇଥିଲା । ସରକାରୀ ସହାୟତା ମିଳିନାହିଁ । ତଥାପି ଚାଷ ବଜାୟ ରଖିଛି।
